
Πρόσκληση συμμετοχής σε Συνέδριο
Πληροφορίες: Κώστας Βολιώτης 6977686838

Το Πανελλήνιο Δίκτυο Οικολογικών Οργανώσεων (ΠΑΝΔΟΙΚΟ) πραγματοποιεί το 36ο Συνέδριό του στην περιοχή του Δήμου Κάτω Νευροκοπίου 16-18 Οκτωβρίου 2026. Συνδιοργανωτές του Συνεδρίου είναι ο Δήμος Κάτω Νευροκοπίου και η Οικολογική Κίνηση Δράμας.
Την Παρασκευή 16 Οκτωβρίου το Συνέδριο θα πραγματοποιηθεί στο Εντευκτήριο της Κοινότητας Βώλακα, ενώ το Σάββατο το πρωί στο Αμφιθέατρο νέου Δημαρχείου Κ. Νευροκοπίου.
Το θέμα του Συνεδρίου είναι:
1. Εξορύξεις Μαρμάρων-Αποκαταστάσεις. 
2. Διαχείριση Απορριμμάτων Σήμερα.
Σας προσκαλούμε να συμμετάσχετε στο Συνέδριο και να εμπλουτίσετε τον προβληματισμό του.
Η εξορυκτική δραστηριότητα μαρμάρου αποτελεί σοβαρό πρόβλημα στις εξορυκτικές περιοχές. Η απουσία αποτελεσματικού σχεδιασμού και αυστηρού ελέγχου έχει οδηγήσει σε φαινόμενα υπέρμετρης και αλόγιστης εκμετάλλευσης, καταστροφής του περιβάλλοντος και υποβάθμισης του τοπικού οικοσυστήματος. Οι συνέπειες είναι πλέον ορατές: 1. Αλλοίωση του φυσικού ανάγλυφου των βουνών 2. Σοβαρές επιπτώσεις στα υδάτινα αποθέματα 3. Ρύπανση του υδροφόρου ορίζοντα και των ρεμάτων από απόβλητα 4. Απώλεια βιοποικιλότητας και δασικού πλούτου 5. Εξοβελισμός παραδοσιακών τοπικών παραγωγικών δραστηριοτήτων (π.χ. κτηνοτροφία) 6. Ηχητική, ατμοσφαιρική και οπτική όχληση 7. Καταστροφή τουριστικών πόρων (π.χ. μονοπατιών) και αισθητική υποβάθμιση σε περιοχές που θα μπορούσαν να αναπτυχθούν ήπια τουριστικά 8. Τέλος, εργατικά ατυχήματα και δυστυχήματα που σημειώνονται συχνά στις εγκαταστάσεις των λατομείων. Βέβαια, οι εξορύξεις μαρμάρων αποτελούν διαχρονικά, σημαντική πηγή εισοδήματος και απασχόλησης και συνεισφέρουν στην τοπική και εθνική οικονομία αλλά, αν δεν λυθούν τα παραπάνω προβλήματα, το πρόσημό τους είναι αρνητικό.
Η διαχείριση των απορριμμάτων θα έπρεπε να είναι ένα από τα πιο σοβαρά θέματα που απασχολούν τους Δήμους, την κεντρική Κυβέρνηση και φυσικά τους πολίτες. Τα συνέδρια που διοργανώνονται σε τακτά χρονικά διαστήματα φαίνονται σημαντικά από πλευράς επικοινωνίας, αλλά πενιχρά από πλευράς αποτελέσματος. Ο σύγχρονος τρόπος ζωής και η ραγδαία πληθωρική παρουσία του πλαστικού στη ζωή μας, έχει αυξήσει κατά πολύ τις ποσότητες των παραγόμενων απορριμμάτων. Προσθέτοντας την ανεπάρκεια της Διοίκησης να οργανώσει, επιτέλους, αξιόπιστες μεθόδους ανάσχεσης του προβλήματος, είμαστε ουραγοί στην διαχείριση. Τα επόμενα λίγα χρόνια είναι κρίσιμα. Η Ευρωπαϊκή νομοθεσία έχει σαφή χρονικά ορόσημα. Η κυβερνητική πολιτική κατευθύνει τις μεγαλύτερες ποσότητες των παραγόμενων απορριμμάτων στην ταφή και την καύση. Το γεγονός αυτό συνεπάγεται διάφορα προβλήματα και είναι αντίθετο με τις οδηγίες της Ευρωπαϊκής Ένωσης.
Επισυνάπτουμε το πρόγραμμα του Συνεδρίου, τη σχετική αφίσα και δήλωση συμμετοχής.
Με εκτίμηση
Η Επταμελής Γραμματεία του ΠΑΝΔΟΙΚΟ

Ν. Ασλάνογλου (Βέροια) 6946-381707, Κ. Βολιώτης (Βόλος) 6977-686838,
Θαν. Θεοδωρόπουλος (Πάτρα) 6972-880774,
Γ. Καλλιαμπέτσος (Αθήνα) 6944-842384, Δ. Μίχαλος (Ρόδος) 6944-862254, 
Λ. Οικονόμου (Βόλος) 6932290479, Μαίρη Χουλιέρη (Χαλκίδα) 6978-026141

